દીકરાની ચાલાકી જોઇને શાલિની અને સુભાષના ચહેરા પર આનંદ ઉભરાયો. અત્યારે સસરાજીને રાજી કરવા માટે આઇ એમ રેડી ટુ ડુ એનીથિંગ! સુભાષ મનોમન બબડ્યો. શાલિની સામે આંખ મિંચકારીને એ બોલ્યો. 'યસ, આઇ એમ રેડી!' શાલિની કંઇ પ્રતિભાવ આપે એ અગાઉ મોબાઇલ હાથામાં લઇને એણે આદિત્યને નંબર જોડ્યો. 'અરે ભાઇ, ક્યાં છો તમે?' સાસુ માટેની અનહદ લાગણી અવાજમાં ઉમેરીને એણે ફરિયાદ કરી. 'મંજુબાને હું પણ મમ્મી જ કહેતો હતો એટલે મારો અધિકાર તમારા જેટલો જ છે. આવું કેમ કર્યું, ભાઇ? હું ઘરમાં જ હતો. જાણ કરી હોત તો તમારી સાથે જોડાઇ જતો. આ તો અત્યારે ખબર પડી એટલે ફોન કર્યો. હું આવું છું. કયા સલૂનમાં છો?'